## Universitats publica el procediment d’adaptacions a la PAU per a estudiants amb necessitats específiques de suport educatiu

*** Les adaptacions van dirigides a estudiants amb discapacitat auditiva, visual i/o motriu, trastorn mental, de conducta o de l’espectre de l’autisme (TEA), entre altres
* La resolució reforça la seguretat jurídica, ja que s’establix un calendari únic per a totes les universitats públiques de la Comunitat i aclarix amb precisió a on es presenten les al·legacions i els recursos**

La Conselleria d’Educació, Cultura, Universitats i Ocupació ha aprovat la resolució que actualitza el procediment d’adaptacions en la prova d’accés a la universitat (PAU) per a les persones amb necessitats específiques de suport educatiu, així com per a les proves d’accés de majors de 25, 40 i 45 anys (PAM) del curs 2025-2026.

La norma, publicada en el *Diari Oficial de la Generalitat Valenciana* ([DOGV](https://dogv.gva.es/datos/2025/11/12/pdf/2025_45963_va.pdf)) harmonitza el procediment establint un calendari únic per a totes les universitats públiques de la Comunitat Valenciana i aclarix amb precisió a on es presenten les al·legacions i els recursos d’alçada, evitant duplicitats i facilitant la planificació d’estudiants, famílies i centres.

Poden sol·licitar adaptació en les proves d’accés a la universitat les persones que es presenten a les proves d’accés des d’alguna de les situacions següents: estar cursant estudis de segon de Batxillerat, tindre un títol de grau superior de Formació Professional, majors de 25, 40 i 45 anys que s’inscriguen en les proves d’accés específiques, disposar de titulacions que permeten la seua participació en les proves d’accés en la universitat i els qui es presenten a les proves d’accés a la universitat per segona vegada o successives.

Les persones que sol·liciten adaptacions han d’acreditar degudament les seues necessitats específiques de suport educatiu derivades d’alguna de les circumstàncies personals següents: discapacitat auditiva, visual i/o motriu, trastorn mental, de conducta, trastorns de l’espectre de l’autisme (TEA) o altres trastorns del desenrotllament neurològic, dificultats específiques d’aprenentatge, trastorn per dèficit d’atenció i/o hiperactivitat (TDAH), trastorns de la comunicació, el llenguatge i la parla o trastorns associats a causa orgànica o fisiològica.

En el cas de l’alumnat escolaritzat, les adaptacions sol·licitades han de tindre un caràcter similar a les implementades en el centre. Estes adaptacions han d’haver-se aplicat durant les ensenyances cursades en l’etapa educativa anterior, excepte que concórreguen situacions sobrevingudes degudament justificades.

Entre les adaptacions figuren mesures per a garantir l’accessibilitat física i sensorial tant del centre com de l’aula, garantir l’accessibilitat cognitiva utilitzant mesures de senyalització o d’organització física dels espais, explicacions clares sobre l’estructura i les parts de la prova, utilització d’indicacions per al control del temps, destacant clarament l’inici, la duració de les parts, el temps restant i el final de la prova o beure a l’aula durant la realització de la prova.

**Calendari**

En el cas de la PAU per a alumnat de Batxillerat i cicles formatius de grau superior, el període de presentació de sol·licituds en els centres educatius s’obri el 17 de novembre de 2025 i finalitza el 5 de desembre de 2025. Els centres remetran la documentació completa a la universitat corresponent fins al 30 de desembre de 2025 (quan siga procedent, amb visat de les unitats especialitzades d’orientació fins al 22 de desembre de 2025). La Subcomissió de Suport Educatiu valorarà les peticions entre el 7 de gener i el 20 de febrer de 2026, i les resolucions es comunicaran del 23 al 27 de febrer de 2026.

Per a les proves d’accés de majors de 25, 40 i 45 anys, les sol·licituds i documentació es presenten directament en la universitat en la qual es formalitzarà la matrícula, dins del mateix termini del 17 de novembre al 5 de desembre de 2025. Este alineament simplifica la gestió i oferix un marc homogeni en tot el sistema universitari valencià.

Un dels canvis centrals és la clarificació del circuit d’al·legacions: el termini serà del 2 al 10 de març de 2026, i es presentaran davant la universitat pels canals habilitats en els seus servicis d’estudiants, utilitzant el model normalitzat. La Subcomissió de Suport Educatiu avaluarà les al·legacions entre el11 i el 27 de març de 2026, i la comunicació de la resolució es realitzarà del 30 de març a l’1 d’abril de 2026. Amb això es fixa un esquema clar de revisió i resposta per a totes les parts.

Així mateix, s’ordena l’itinerari de recursos d’alçada: es podran interposar entre el 2 d’abril i el 2 de maig de 2026 i es presentaran a través de la Direcció General d’Universitats, per a la seua remissió a la Comissió Gestora, òrgan competent per a resoldre. La tramitació s’efectuarà mitjançant la sol·licitud general única telemàtica de la Generalitat, reforçant la traçabilitat i la transparència del procediment.

El lloc de presentació de sol·licituds també queda definit amb nitidesa. L’alumnat escolaritzat en la Comunitat Valenciana -així com antics alumnes d’eixos centres- presentarà la sol·licitud en la secretaria del centre educatiu. L’alumnat escolaritzat fora de la Comunitat i les persones que accedixen per la via de majors de 25, 40 o 45 anys ho faran directament en la universitat en la qual s’examinaran. Les universitats canalitzen les comunicacions i, si és el cas, les al·legacions; la Subcomissió de Suport Educatiu resol les adaptacions; i la Comissió Gestora resol els recursos d’alçada elevats per la Direcció General.

“La resolució garantix, des dels principis de qualitat, equitat i accessibilitat universal, que cap estudiant veja limitada la seua opció d’accés a la universitat per raons alienes al seu mèrit i capacitat”, ha subratllat la directora general d’Innovació i Inclusió Educativa, Xaro Escrig. Per la seua banda, el director general d’Universitats, José Antonio Pérez Juan, ha destacat “la coordinació operativa entre centres, universitats i UEO, que aporta seguretat jurídica i un calendari clar a les famílies i a l’estudiantat”.

El calendari complet 2025-2026 figura en l’annex V de la resolució. Per a cursos posteriors, serà aprovat per la Comissió Gestora i publicat en les webs d’Universitats i Inclusió Educativa. La resolució entra en vigor el mateix dia de la seua publicació en el *Diari Oficial de la Generalitat Valenciana.*

Més informació i documents de referència estaran disponibles en el portal d’Universitats de la Generalitat.

Fecha: 13/11/2025